Beke Sándor

A megtalált
Isten

A borító
Kedei Zoltán
festményének
a felhasználásával készült

Beke Sándor

A megtalált
Isten

Költemény Ferenc pápa,
Róma püspöke
csíksomlyói, erdélyi
látogatásának az emlékére

Erdélyi Gondolat • Székelykapu
Székelyudvarhely 2020

AZ ERDÉLYI GONDOLAT
SZERKESZTŐBIZOTTSÁGA

BEKE SÁNDOR (igazgató) • BRAUCH MAGDA
CSEKE GÁBOR • CSEKE PÉTER
CSIRE GABRIELLA • GÁBOR DÉNES
P. BUZOGÁNY ÁRPÁD • PÉNTEK JÁNOS

*

A SZÉKELYKAPU
SZERKESZTŐBIZOTTSÁGA

BEKE SÁNDOR (igazgató) • BRAUCH MAGDA
CSIRE GABRIELLA • GÁBOR DÉNES
RÁDULY JÁNOS

© Beke Sándor, 2020
© Erdélyi Gondolat Könyvkiadó, 2020
© Székelykapu Könyvkiadó, 2020

ISBN 978-606-534-102-9
ISBN 978-606-94387-2-5

www.erdelyigondolat.ro

Megjelent az Erdélyi Gondolat Könyvkiadó
és a Székelykapu Könyvkiadó
közös könyvkiadási egyezménye alapján

Bármerre jársz,
Vele találkozol.
Hazatérve a kilincset
— könnyedén —
Ő nyomja le, nyitja az ajtót,
láthatatlanul
Ő vár elsőként haza.
Ő az első,
aki homlokomat simogatva
megnyugvást kínál,
— otthont.
Sejtjeidben lélegzik,
elmédben gondolatoddal
vitázik,
Ő az,
aki egyensúlyodért
lelked tengerén
annyiszor végiggondolázik.
Tartásod hit-palástját
válladra Ő helyezi,
s akaratodban
ott van
az Ő akarata.

Keress egy helyet
ezen a bolygón,
említs egy tettet, emberit —
mutass rá
egy parányi szögletre az űrben,
a vákuumban,
a kozmosz-végtelenben,
amiből hiányozna,
ahol tétlenkedve,
karba tett kézzel téblábolna,
ahol ne lenne
semmilyen dolga.

Tűzz ki egy célt,
elérhetőt,
mely nélküle a törekvésben
ne látná útját,
mondj egy apró
kis álmot,
mely nélküle ne ismerne,
s ne érne el
emberi-földi megvalósítást.

Mondd,
a lélek zugában
— a harapódzó lángnyelvek között —
miért van annyiszor
mély nyomásérzet,
fájdalmas szúrás?
S ha magaddal szembenézel,
gyatra tettedért
helyetted
a lelkiismeret-furdalásban
vajon miért szólal
meg mindig
valaki más?

Anyanyelveden
ejts
egy szép jelentésű szót,
amelyből hiányozna,
mutass rá
egy hullámzó rezgésre
a világegyetemben,
vagy egy kis rezzenésre
a Földön,
melybe, mint egy mindentudó
bölcs öreg,
bele ne szólna.

Emlékezz egy jó érzésre,
ami nem úgy érkezett,
mint égmagasból
küldött fennkölt
sugallat,
de amint átéled
— látod —,
élénk fénysugárral
világítja meg
járhatatlan zsákutcának
tűnő utadat.

Ő van jelen
a gesztus-halmazokban
és ígéretekben,
minden fölöslegesnek látszó
szösszenésben.
Ő van jelen
a génben,
az atomban,
a tökéletes galaxisban,
az egész mindenségben.

Ő van jelen
a feszült
hegedűhúrban,
a sötét égen kigyúló
lila csillagkoszorúban,
a fehér ablakpárkányon
pompázó piros virágban,
s a virág
balzsamos, ingerlő,
s szétfoszló
illatában.

Ő van jelen
a kozmosz rendjében,
a Földön
az ember művében
a nagy rendetlenségben,
Ő van jelen
a megíratlan törvényben,
az igaz állításban
és az igazság
rendíthetetlen
erejében.

Ő van jelen
a vastag szemöldök rejtette
árgus szemekben,
a szívtelen király
mellbevágó
galád tettében,
a parancs szigorúságában
és kíméletlenségeiben,
és benne van
az uralkodó
gyöngybetűs kézjegyében,
s a viaszpecsét
tanúságtételében.

Ő van jelen
az értelmetlen cselekedetben,
a gonosz,
visszás tettben,
a romba döntő kárban
és az újjáépítésben,
az egymást követő
szörnyű hibákban,
a bűnbánatban,
s az ismétlődő vétkezésben.

Ő van jelen
az értelmes hallgatásban,
a szívszorító,
sokatmondó csendben,
a megbotló láb remegésében,
az ijedtség reakciójában,
a hirtelen megszeppenésben,
Ő van jelen
a kialakult
végleges formában,
a figyelmességben és a testbeszédben,
Ő van jelen
a magasságban
és a szabadesés törvényében,
Ő van jelen
a számtábla titkában,
a négy alapműveletben,

Ő van jelen
az egyezkedés szócsatáiban
a közös nevezőben.

Ő van jelen
a hanghullámok dallamában,
a színharmóniában,
Ő van jelen
a szépségben,
a keltett hatásban,
a lélekbe villanó
üzenet pillanatában.

Ő van jelen
a haragban,
a lobbanó dühben,
a szitkozódás rút szennyében,
az irigység keserűségében,
Ő van jelen
a felszínre törő ösztönök
váratlan rohamában,

Ő van jelen
a megromlott kapcsolatban
és a holtomiglan-kötelékben.

Ő van jelen
a bájosságban,
a csábítás örömében,
a pompás gyönyör
átélésében,
Ő van jelen
a szülőhely hívásában,
Ő van jelen
az érzelgős
múltidéző idillben,
Ő van jelen
a szerénység s az egyszerűség
felismerésében.

Ő van jelen
a csobogó víz ritmusában,
az életadó,

földre ömlő napfény
aranysárga sugarában,
Ő van jelen
a szervetlen anyag
finom rezgésében
és tapintásában.

Ő van jelen
a létrán felkúszó idő
szorításában,
Ő van jelen
a szépkorú ember
arcán húzódó ráncok
szaporodásában,
Ő van jelen
a rózsaszínű ábrándokban,
a múltidézés kálváriájában.

Ő van jelen
a kísértés útvesztőiben,
a megtérés misztériumában,

Ő van jelen
a dolgok tulajdonságában,
a megértő tekintetben,
Ő van jelen
az aranyszívű,
galamblelkű jóban,
Ő van jelen
a könnyező pálmaként
sírva síró
szemgolyóban.

Ő van jelen
az összes bűbájban
és színvarázsban,
a félhangokban
és virtuóz skálában,
Ő van jelen
az összhang játékában,
a váratlan fordulatokban,
balszerencsében,
sorscsapásban,

az idő és a tér
viszontagságában.

Ő van jelen
az építőelemben, a sejtben,
a kromoszómákban,
az örökölt tulajdonságokban,
Ő van jelen mélyen
a magban,
a csakrában,
Ő van jelen
az éntudatosságban.

Ő van jelen
az időtöltés jókedvű
játékában,
a számvetésben
és haszontalan számítgatásban,
Ő van jelen
a fák feszülő rügyeiben,
a virágbontó hasadás
feszítő energiájában,
Ő van jelen
a veszteglésben,
a kényszermegállásra intő,
szigorú fékben.

Ő van jelen
a változó anyagban,
a tudósok kísérleteiben,
Ő van jelen
az elemi részecskékben,
Ő van jelen
a halódó csillag
magányosan
száguldó fényében,
Ő van jelen
a fekete lyuk
titokzatos ösvényében.

Ő van jelen
a dérben és a szürke ködben,
Ő van jelen

a feketén gomolygó
haragos füstben,
Ő van jelen
a hajnalt köszöntő madárdalban,
a pirkadó derengésben,
Ő van jelen
a harmatcseppben
fürdő csillogásban,
Ő van jelen
az éjszaka ágyát megvető
hajnal-tündérek
ébresztő mosolyában.

Ő van jelen
a kezdetlegességben,
a tökéletességben és tökéletlenségben,
Ő van jelen
a földi gondokba merült
fáradt ember
zaklatott álmában
és képzelgéseiben,

Ő van jelen
a kétségbeesésben.

Ő van jelen
a huncut találgatásban,
a gyanakvásban és az elbukásban,
Ő van jelen
kételyben, visszásságban,
megkérdőjelezett
feleletben és válaszban.

Ő van jelen
a hegyek ózonjában,
Ő van jelen
a megrepedt, szomjas talaj
vizet szürcsölő
vágyában,
Ő van jelen
kis kozmoszunkban,
a testben,
és kezdetektől
a hétnapos világteremtésben.
Ő van jelen
a rideg és sivár valóságban,
az igaztalanban,
a hamis szemek pislogásában,
Ő van jelen
az erő képletében,
a mozzanatban,
az összjátékban,
a biztató esélyben —
Ő a cselekvő ige rugója
az igében.

Ő van jelen
az épületben,
minden szentélykörzet
szerkezetében,
Ő van jelen
az alázatban,
az összekulcsolt kézben,
Ő van jelen
a hívő ember ima szavában,
az áhítatban és a hálában,
Ő van jelen
az esdeklő csodaváró
fohászban.

Ő van jelen
a palla alatt
a nemesfém csillogású
karcsú kehelyben,
a paténán,
a Testben és Kenyérben,
Ő van jelen
a fényes szenteltvíz-hintőben,
a három láncon függő,
tömjént árasztó
füstölőben.

Ő van jelen
a fehér,
gondosan vasalt karingben,
az oltárterítő ragyogó
aranyszálaiban,

Ő van jelen
a szószék festett tulipánjainak
a színében,
Ő van jelen
a véső nyomában
a faragott fejfában,
s kereszten.

Ő van jelen
a végső útra induló test
utolsó pillanataiban,
Ő van jelen
a rettegő várakozásban,
a gyertyák sercegő hangjában,
Ő van jelen
az örök találkozás
örömében,
a várva várt
megnyugvásban.

Erejével
Ő van jelen
a harang kondulásában,
s szívével
Ő van jelen
az ember szívében —

Benned van Isten.

Öleld át csendben,
szépen érezd,
s a Föld pitvaráról halld
szíve dobbanását
benned,
a világban,
a térben.

Ivó—Székelyudvarhely,
2019. május 31. — június 2.

ERDÉLYI GONDOLAT KÖNYVKIADÓ
A kiadvány szerkesztője: CSIRE GABRIELLA
Nyomdai előkészítés: Erdélyi Gondolat Könyvkiadó
A szerkesztőség postacíme:
535600 Székelyudvarhely, Tamási Áron u. 87
Telefon/fax: 00–40–266–212703
E-mail: egondolat@yahoo.com; egk@freemail.hu

ISBN 978-606-534-102-9
ISBN 978-606-94387-2-5

www.erdelyigondolat.ro

Készült az Erdélyi Gondolat Könyvkiadó Nyomdájában,
Székelyudvarhelyen